Konflikten som splitter bygda: – Barna har hatt fem-seks ulike lærere på tre år 
Siden bygda slo sammen seks skoler til én, har det stadig vært utskiftninger i ledelsen ved Glommasvingen skole. Nå har foreldrene fått nok.  Onsdag møtte de fleste elevene ved Glommasvingen skole i Sør-Odal stengte dører.  Grunnen var mange ansatte ikke møtte på jobb – etter at rektoren og den assisterende rektoren annonserte at de forlater sine stillinger fra og med 20. mai.  I 2019 ble bygdas seks skoler slått sammen til én storskole med rundt 900 elever.  Siden oppsigelsene ble kjent onsdag morgen har VG fått følgende forklaring på hva som er årsaken til konflikten:  – Hvorfor slutter rektor på rektor? Onsdag hadde 30–40 mennesker samlet seg utenfor kommunehuset i Sør-Odal i protest, blant dem mange foreldre med barn på skolen.  – Noen har hengt opp hatter her. Jeg antar det er så noen kan ta med seg hatten på vei ut, sier forelder Laila Johansson til VG.  En annen foresatt med to barn på Glommasvingen skole er Jane Susanne Wiik. Hun forteller at barna har hatt mellom fem-seks ulike lærere i løpet av de første tre skoleårene.  – Dette kommer ikke som en bombe. Det har foregått over tid, sier Wiik og legger til:  – Vi foreldre lurer på: hvorfor slutter rektor på rektor på rektor? Hun understreker at hun som forelder støtter lærerne, og tror pengemangel har noe av skylden for situasjonen ved skolen.  – Lærerne gjør så godt de kan. Dette går ut over ungene, og ungene er fremtiden til kommunen, sier Wiik.  En annen som har tatt turen til kommunehuset er Egil Wang. Han er Rødt-politiker og vara i formannskapet. I tillegg har han en sønn på skolen, som også måtte hentes onsdag.  – Jeg skjønner lærerne kjempegodt, sier han til VG.  Mens foreldrene står samlet utenfor kommunehuset pågår det et ekstraordinært møte i formannskapet inne.  Wang forteller at han dro på møtet, men at han ble kastet ut da det ble bestemt lukket. – Hva som skjer der inne og hva som kommer ut av det, vet jeg like mye om som dere, sier han og nikker mot kommunehuset.  – Ingenting? – Ingenting. Ordfører: – Fortsatt full tillit  I en felles e-post til VG skriver Ingrid Maria Ulheim (rektor) og Unni Mundal (assisterende rektor) at det har vært flere avvik ved skolen siden den åpnet i 2019.  – Vårt mandat har vært å bedre situasjonen på skolen, skriver de.  Gjennom dagen onsdag har VG gjentatte ganger forsøkt å komme i kontakt med kommunalledelsen for å be om kommentarer fra kommunedirektøren, kommunalsjefen og ordføreren. Først etter møtet i formannskapet kommenterer ordfører Knut Hvithammer (Ap) saken.  – Jeg har fortsatt full tillit til kommunedirektøren, sier Hvithammer til VG.  På kommunens nettsider opplyser de at Glommasvingen skole vil holde åpent som vanlig torsdag og fredag.  – Undervisningen som elevene har mistet onsdag 21. februar, vil bli kompensert, skriver kommunen.  Orket ikke mer  Frem til februar i fjor var Øystein Hanevik assisterende rektor på skolen. Etter kun måneder i stillingen orket han ikke mer.  – Da jeg begynte der var det for få ansatte. Det fikk konsekvenser for skolemiljøet og arbeidsmiljøet, sier Hanevik til VG. I dag er han ikke lenger ansatt på skolen, og understreker at han uttaler seg om sin egen opplevelse.  Hanevik opplevde mangel på ressurser, og en sviktende ledelse fra skoleeiers side. Han kunne derfor ikke stå inne for skoledriften. – Det var ikke forsvarlig. – Det går på elever som vandret i gangene uten tilsyn og vold mot ansatte, blant annet, legger han til. Ifølge Hanevik har han flere ganger varslet om situasjonen, uten å bli møtt med tillit. – Skoleledelsen og lærergruppen består av flinke folk, men de blir overstyrt av kommunalsjef og kommunedirektør, hevder Hanevik. – De har ikke tatt innover seg alvoret i situasjonen. Derimot har de prøvd å dekke over gjennom taler, og uten handling.  – Veldig alvorlig Elise Rundén Pran måtte avbryte jobben for å ta imot sine to barn som er elever ved skolen onsdag. Hun ble overrasket over stengningen. – Det er veldig alvorlig at en stor skole i praksis stenger virksomheten sin. Det er et svært alvorlig signal fra lærerne. Dette får store konsekvenser for både elever, skoleansatte og foreldre, sier Pran til VG. Hun er også lokalpolitiker for Bygdelista, og nestleder i oppvekstutvalget i kommunen.  Det er kjent fra tidligere at skolen har hatt utfordringer med for lav bemanning, hyppige lederskifter og med læringsmiljøet. Pran sier hun regner med å få mer informasjon etter møtet i formannskapet er avsluttet.  FAU bekymret  – Vi er bekymret for at det ikke er gjort nok, og gjøres nok for å sikre en stabil ledelse ved skolen, skriver Sara Ringlund, FAU-leder ved Glommasvingen, i en e-post til VG.  Hun uttrykker bekymring rundt gjentatte utskiftninger i skoleledelsen. I et brev FAU sendte til kommuneledelsen tirsdag skriver de følgende:  «Nå må det undersøkes grundig hva som gjør at situasjonen er slik den er, og hva man kan gjøre for å minimere konsekvensene». – Hvem er det som svikter her? – Det er for tidlig å konkludere, men de foreløpige uttalelsene til skoleeier gjør oss ikke trygge på at det er gjort nok for å sikre en stabil ledelse ved skolen. UDF: – Forsøker å gi råd Utdanningsforbundet (UDF) er lærernes største fagforbund, og har 69 medlemmer blant de ansatte på skolen.  Leder Thore Johan Nærbøe i UDF Innlandet, ble først kjent med at lærerne på skolen uteble fra jobben gjennom lokalsendingen på NRK onsdag morgen. Siden har han prøvd å få greie på hva som har skjedd. – Lærerne viser sin støtte til rektor ved å utebli fra skolen denne dagen. Vi forsøker å gi råd og ivareta våre medlemmer så godt vi kan, sier Nærbøe til VG. – Er det en hensiktsmessig måte å vise misnøye på? – Her er det nok snakk om egenmeldinger, og det er jo en personlig sak for hver enkelt. – Og her bruker alle lærerne egenmeldinger samtidig? – Så sant man ikke er syk – eller forhindret av andre grunner, så skal man møte på jobben. Stengingen av Glommasvingen skole vekker reaksjoner også på Stortinget:
Glommasvingen skole i Sør-Odal stengte delvis onsdag, da flere ansatte ikke møtte på jobb etter at rektor og assisterende rektor har annonsert at de forlater sine stillinger.  I 2019 ble seks lokale skoler i bygda slått sammen til én storskole med ca. 900 elever. Protester utenfor kommunehuset i Sør-Odal har samlet rundt 30–40 mennesker, og FAU er bekymret for situasjonen ved skolen og fraværet av stabil ledelse.